ΓΡΑΠΤΗ ΕΡΩΤΗΣΗ E-4086/98

υποβολή: Leonie van Bladel (UPE) προς την Επιτροπή

(14 Ιανουαρίου 1999)

Θέμα: Η καταπολέμηση της απάτης στο Σουρινάμ, ως μέσο για την καταπολέμηση της υπερατλαντικής εγκληματικότητας

1. Έχει λάβει η Επιτροπή γνώση των δηλώσεων του Διευθυντή των Τελωνείων του Σουρινάμ, σύμφωνα με τον οποίο, στο Σουρινάμ διαφαίνεται κάποια σχέση μεταξύ ξένων παραγωγών και εισαγωγέων, ενώ "η αναγραφή χαμηλοτέρων τιμών στα τιμολόγια φαίνεται να είναι η πιό συνήθης πρακτική", γεγονός που συμβάλλει στη διεύρυνση της υπερατλαντικής εγκληματικότητας;

2. Δεν κρίνει η Επιτροπή ότι θα πρέπει να ληφθεί υπόψη το Σουρινάμ, προκειμένου να μπορέσει να γίνει χρήση της ευρωπαϊκής "τεχνογνωσίας" όσον αφορά την καταπολέμηση της απάτης;

3. Είναι διατεθειμένη η Επιτροή να εξετάσει τις δυνατότητες χρηματοδότησης, ώστε να γίνει έκκληση στις υπηρεσίες της "Network International" (NI), ως εταιρίας εξειδικευμένης στην καταπολέμηση της απάτης, τούτο δε προκειμένου να εξασφαλισθεί μία διαφανής και υπεύθυνη χρησιμοποίηση των κοινοτικών πόρων στην εν λόγω χώρα;

4. Κρίνει η Επιτροπή ότι θα ήταν δυνατόν να τεθούν στη διάθεση του Σουρινάμ τελωνειακοί υπάλληλοι της Ένωσης, προκειμένου να βοηθήσουν στον έλεγχο της ακρίβειας των τιμολογίων και κατά συνέπεια να συμβάλλουν στην καταπολέμηση της απάτης που διαπράττεται μέσω της αναγραφής χαμηλοτέρων τιμών στα τιμολόγια;

Απάντηση του κ. Pinheiro εξ ονόματος της Επιτροπής

(26 Φεβρουαρίου 1999)

Η Επιτροπή έλαβε γνώση των δηλώσεων του Διευθυντή των τελωνειακών υπηρεσιών του Σουρινάμ, στις οποίες αναφέρθηκε εκτενώς ο τοπικός Τύπος.

Η πρακτική υποτιμολόγησης των εισαγωγών είναι ένα πολύ σοβαρό θέμα, ειδικότερα όσον αφορά τις επιπτώσεις που έχει αυτό το είδος απάτης για τα διαφυγόντα έσοδα των δημόσιων οικονομικών της χώρας εισαγωγής. Οι τελωνειακές αρχές του Σουρινάμ αποφάσισαν να αντιμετωπίσουν το πρόβλημα και η Επιτροπή ενθαρρύνει την κυβέρνηση της χώρας να ενεργήσει αποφασιστικά προς αυτή την κατεύθυνση.

Η ευρωπαϊκή "τεχνογνωσία" στον τομέα της καταπολέμησης της απάτης, θα μπορούσε να αποβεί χρήσιμη για το Σουρινάμ, το οποίο στο παρελθόν έτυχε τεχνικής βοήθειας εκ μέρους των τελωνειακών υπαλλήλων ορισμένων κρατών μελών.

Ωστόσο, η χάραξη στρατηγικής σε αυτόν τον τομέα, καθώς και η επιλογή συνεργατών είναι αποφάσεις που εμπίπτουν στην αρμοδιότητα των Αρχών του Σουρινάμ. Κατά την παρούσα περίοδο, δεν έχει γίνει καμμία αναφορά για τέτοιου είδους βοήθεια στο εθνικό ενδεικτικό πρόγραμμα ούτε η κυβέρνηση του Σουρινάμ εξέφρασε την πρόθεση υποβολής αιτήματος στην Επιτροπή για το ίδιο θέμα.

Αν η κυβέρνηση του Σουρινάμ της ζητούσε τεχνική βοήθεια, η Επιτροπή θα επέλεγε εταιρίες της Κοινότητας ή των κρατών Αφρικής, Καραϊβικής και Ειρηνικού (ΑΚΕ) που ειδικεύονται στον τομέα αυτόν, τις οποίες θα καλούσε να υποβάλουν προσφορές σε ίση βάση και σύμφωνα με τις κανονικές διαδικασίες ανάθεσης συμβάσεων.

Παράλληλα, η Επιτροπή, αν και κατάρχήν αντιτίθεται στην πρακτική αυτή, δεν φρονεί ότι η υποτιμολόγηση απειλεί τη διαφανή και υπεύθυνη εκταμίευση από το Ευρωπαϊκό Ταμείο Ανάπτυξης (ΕΤΑ) προς το Σουρινάμ ή προς άλλη χώρα. Πράγματι, σύμφωνα με τα άρθρα 308, 309 και 310 της αναθεωρημένης Σύμβασης Λομέ IV, τα εμπορεύματα που εισάγονται για την υλοποίηση ενός σχεδίου που χρηματοδοτείται από το ΕΤΑ τυγχάνουν δασμολογικής απαλλαγής.